《赤山岭》
宋代·方一夔

赤山岭罅阔百尺，人言老龙破山出。天生异物出有时，不知何年留此迹。

想龙久蛰当飞腾，怒迸脩鳞血淋沥。至今顽石尚嵌岩，朝暾光映半山赤。

龙去川原秋雨足，龙归洞穴寒云湿。我家山下龙为友，欲挽银河清八极。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。